‘SAUK sal besluit hoe hy hofuitspraak gaan hanteer’Hlaudi Motsoeneng. Foto: news.iafrica.com “Die departement sal die uitspraak bestudeer en is vol vertroue dat die raad van die SAUK ŉ ingeligte besluit sal neem oor hoe hy beplan om hierdie uitspraak te hanteer,” lui die verklaring onder meer. Die SAUK se aansoek om teen ŉ uitspraak van regter Dennis Davies wat verlede jaar in die Wes-Kaapse hooggeregshof gelewer is, te appelleer, is Maandag deur die appèlhof met koste van die hand gewys. Davies het verlede jaar bevind dit was irrasioneel van Faith Muthambi, minister van kommunikasie, om Motsoeneng permanent as bedryfshoof van die SAUK aan te stel, gegewe die negatiewe bevindings in ŉ ondersoek deur Thuli Madonsela, die openbare beskermer. Volgens Davies kon Muthambi nie ŉ rasionele besluit neem nie, aangesien die inligting voor haar “vaag en onduidelik” was. Madonsela het aanbeveel dat ŉ dissiplinêre proses teen Motsoeneng begin word nadat hy oor sy kwalifikasies gelieg en onregmatig sy salaris verhoog het. Die DA se James Selfe het na aanleiding van die uitspraak geëis dat Motsoeneng onmiddellik die SAUK verlaat.